בעוד ימים ספורים יסתיים הרבעון השלישי של 2016 ואז נביא את רשימת קרנות הנאמנות המנצחות לרבעון זה ומתחילת 2016, אבל כבר כעת ברור שבכל הקשור להשקעה במניות בבורסה בת"א זו הייתה השנה של קרנות הנאמנות ולא של תעודות הסל, כאשר את הכותרות אמנם תפסו הדואליות הכושלות שהצטרפו למדדים, אבל האשמות העיקריות הן קודם כל מניות התרופות הדואליות.
לפי ניתוח Bizportal, התשואה הממוצעת של קרנות הנאמנות שמנהלות נכסים בהיקף של מעל 20 מיליון שקלים (ובנטרול קרנות סל) מתחילת השנה עומדת על 1.9%, זאת בעוד המדד עצמו רשם ירידה של 3% ותעודות הסל על המדד איבדו 3%-3.5%. הסיבה העיקרית לתשואת החסר של המדד אל מול הקרנות היא הנפילות במניות התרופות (אחרי מנקיינד שהתרסקה 62%, המניות הגרועות במדד השנה הן פריגו, מיילן וטבע).
גם לגבי המעו"ף התמונה לא שונה ואפילו קיצונית יותר. בעוד תשואות הקרנות (שוב, בנטרול כספיות) עומדת מתחילת השנה על 2.8%, תשואת המדד עצמו עומדת מתחילת השנה על מינוס 4.7%. גם פה הסיבה היא הנפילות במניות התרופות שלחצו חזק את המדד מטה. מדהים לראות שפריגו, מיילן וטבע שצללו 36%, 26% ו-23% בהתאמה הן המניות הגרועות במעו"ף השנה (והיחידות שרשמו נפילה דו-ספרתית). המשקל הגבוה של מניות התרופות הדואליות (כ-30% מהמדד) היה זה שלחץ את המעו"ף מטה, ונציין כי ביום שלאחר הרפורמה המשקל של אותן 4 מניות יוותר ללא שינוי משמעותי (כיוון שטבע ופריגו אמנם יירדו מ-10% ל-7% אבל מיילן תעלה מ-4% ל-7% ואופקו תישאר ללא שינוי משמעותי).
נציין כי יש מעט מאוד קרנות נאמנות רגילות שמנהלות מעל 20 מיליון שקלים על ת"א-100 ועוד פחות מכך על המעו"ף (4 בלבד) וכי באופן כללי ענף תעודות הסל השתלט לחלוטין בשנים האחרונות על ניהול הכספים בשוק המנייתי בת"א על היקף נכסים של מיליארדי שקלים, בין היתר בשל ההערכה כי מנהלי השקעות מתקשים להכות את המדד. אז לפחות על המדדים המובילים בשוק המניות המקומי השנה ההנחה הזו לא ממש עבדה. בוול סטריט הדברים נראים אחרת כאשר לפי מחקר של גולדמן זאקס שפורסם לאחרונה רק 16% מקרנות הנאמנות על המניות הגדולות בוול סטריט הצליחו להכות בשנה האחרונה את המדדים ולפי המחקר מדובר בשנה חלשה שכן הממוצע ב-10 השנים האחרונות לפי גולסמן הוא ש-39% מהקרנות מצליחות להכות את המדדים.
בימים הקרובים נביא את רשימת "קרנות הנאמנות המנצחות" מתחילת השנה.